Document ID: 32014D0905

PROVEDBENA ODLUKA KOMISIJE
оd 11. prosinca 2014.
o odobravanju stavljanja na tržište kopolimera metil vinil etera i anhidrida maleinske kiseline kao novog sastojka hrane u skladu s Uredbom (EZ) br. 258/97 Europskog parlamenta i Vijeća
(priopćeno pod brojem dokumenta C(2014) 9333)
(Vjerodostojan je samo tekst na engleskom jeziku)
(2014/905/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 258/97 Europskog parlamenta i Vijeća od 27. siječnja 1997. o novoj hrani i sastojcima nove hrane (1), a posebno njezin članak 7.,
budući da:
(1)
Dana 30. lipnja 2008. trgovačko društvo Reading Scientific Services Ltd. podnijelo je nadležnim tijelima Nizozemske zahtjev za stavljanje na tržište kopolimera metil vinil etera i anhidrida maleinske kiseline kao novog sastojka hrane za upotrebu u bazi za žvakaće gume.
(2)
Dana 14. srpnja 2011. nadležno tijelo za procjenu hrane u Nizozemskoj izdalo je izvješće o početnoj procjeni. U tom je izvješću zaključeno da kopolimer metil vinil etera i anhidrida maleinske kiseline ispunjava kriterije utvrđene člankom 3. stavkom 1. Uredbe (EZ) br. 258/97.
(3)
Dana 18. kolovoza 2011. Komisija je izvješće o početnoj procjeni proslijedila ostalim državama članicama.
(4)
U propisanom roku od 60 dana iz članka 6. stavka 4. prvog podstavka Uredbe (EZ) br. 258/97 podneseni su obrazloženi prigovori.
(5)
Dana 12. lipnja 2012. Komisija se obratila Europskoj agenciji za sigurnost hrane (EFSA) sa zahtjevom za provođenje dodatne procjene kopolimera metil vinil etera i anhidrida maleinske kiseline kao sastojka hrane u skladu s Uredbom (EZ) br. 258/97.
(6)
EFSA je 10. listopada 2013. donijela znanstveno mišljenje o sigurnosti kopolimera metil vinil etera i anhidrida maleinske kiseline (sastojak baze za žvakaće gume) kao novog sastojka hrane (2), uz zaključak da je siguran u okviru predložene upotrebe i razina upotrebe.
(7)
To je mišljenje izvor dovoljnih informacija na temelju kojih se može utvrditi da je kopolimer metil vinil etera i anhidrida maleinske kiseline u predloženim upotrebama i razinama upotrebe u bazi za žvakaće gume u skladu s kriterijima utvrđenima člankom 3. stavkom 1. Uredbe (EZ) br. 258/97.
(8)
Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
DONIJELA JE OVU ODLUKU:
Članak 1.
Kopolimer metil vinil etera i anhidrida maleinske kiseline, kako je naveden u Prilogu, može se staviti na tržište Unije kao novi sastojak hrane za upotrebu u bazi za žvakaće gume do najviše 2 % u konačnom proizvodu žvakaće gume.
Članak 2.
Oznaka nove baze za žvakaće gume koja se ovom Odlukom odobrava za uporabu na etiketi hrane koja je sadržava jest „baza za žvakaće gume (uključujući kopolimer metil vinil etera i anhidrida maleinske kiseline)” ili „baza za žvakaće gume (uključujući CAS br. 9011-16-9)”.
Članak 3.
Ova je Odluka upućena trgovačkom društvu Reading Scientific Services Ltd., The Lord Zuckerman Research Centre, Whiteknights Campus, Pepper Lane, Reading, RG6 6LA, Ujedinjena Kraljevina.
Sastavljeno u Bruxellesu 11. prosinca 2014.

Labels: 0
3
17